钦定古今图书集成/明伦汇编/宫闱典/第119卷 > 《大雅崧高八章》
## 钦定古今图书集成/明伦汇编/宫闱典/第119卷 > 《大雅崧高八章》

宣王之舅申伯出封于谢，而尹吉甫作《诗》以送之。

崧高维岳，峻极于天。维岳降神，生甫及申。维申及甫，
维周之翰。四国于蕃，四方于宣。〈赋也〉

亹亹申伯，王缵之事。“于邑于谢，南国是式。”王命召伯，
定申伯之宅。“登是南邦，世执其功。”〈赋也〉

王命申伯，“式是南邦。因是谢人，以作尔庸。”王命召伯，
彻申伯土田。王命傅御，“迁其私人。”〈赋也〉

申伯之功，召伯是营。有俶其城，寝庙既成。既成藐藐，
王锡申伯。四牡𫏋𫏋，钩膺濯濯。〈赋也〉

王遣申伯，“路车乘马。我图尔居，莫如南土。锡尔介圭，
以作尔宝。往近王舅，南土是保。”〈赋也〉

申伯信迈，王饯于郿。申伯还南，谢于诚归。王命召伯
“彻申伯土疆，以峙其粻，式遄其行。”〈赋也〉

申伯番番，“既入于谢，徒御啴啴。周邦咸喜，戎有良翰。”
“不显申伯，王之元舅，文武是宪。”〈赋也〉

申伯之德，柔惠且直。揉此万邦，闻于四国。吉甫作诵，
其诗孔硕。其风肆好，以赠申伯。〈赋也〉